CELEX: 32022D0060
Language: hr
Date: 2022-01-12 00:00:00
Title: Provedbena odluka Vijeća (EU) 2022/60 od 12. siječnja 2022. o mehanizmu operativne koordinacije za vanjsku dimenziju migracija

17.1.2022   
               
               
                  HR
               
               
                  Službeni list Europske unije
               
               
                  L 10/79
               
            
         PROVEDBENA ODLUKA VIJEĆA (EU) 2022/60
         od 12. siječnja 2022.
         o mehanizmu operativne koordinacije za vanjsku dimenziju migracija
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Odluku Vijeća 2014/415/EU od 24. lipnja 2014. o aranžmanima Unije za provedbu klauzule solidarnosti (1), a posebno njezin članak 9. stavak 3.,
         budući da:
         
                     (1)
                  
                  
                     Ova se Odluka odnosi na uspostavu mehanizma za operativnu koordinaciju vanjske dimenzije migracija (MOCADEM) prilagodbom integriranog mehanizma EU-a koji je Vijeće odobrilo 25. lipnja 2013. te čiji su aranžmani navedeni u članku 1. stavku 2. Odluke 2014/415/EU.
                  
               
                     (2)
                  
                  
                     Europsko vijeće 24. i 25. lipnja 2021. pozvalo je na pojačana partnerstva i suradnju sa zemljama podrijetla i tranzita kako bi se spriječio gubitak života i smanjio pritisak na europske granice, uz upotrebu pragmatičnog, fleksibilnog i prilagođenog pristupa i uz koordiniranu upotrebu svih dostupnih instrumenata i poticaja na razini Unije i država članica.
                  
               
                     (3)
                  
                  
                     Europsko vijeće zatim je 21. i 22. listopada 2021. pozvalo na to da akcijski planovi uspostavljeni za osam prioritetnih zemalja podrijetla i tranzita budu operativni te utemeljeni na konkretnim rokovima i odgovarajućoj financijskoj potpori.
                  
               
                     (4)
                  
                  
                     Europsko vijeće 16. prosinca 2021. pozvalo je Vijeće da pod vodstvom svojeg predsjedništva osigura pomno praćenje brze i učinkovite provedbe vanjske migracijske politike Europske unije.
                  
               
                     (5)
                  
                  
                     Kako bi se osiguralo da Vijeće može osigurati provođenje svoje zadaće, potrebno je integrirati različita sredstva i poluge, ojačati koordinaciju među svim akterima uključenima u provedbu vanjske dimenzije migracija i osigurati operativnu prirodu djelovanja Unije, ne dovodeći u pitanje odgovarajuće nadležnosti institucija Unije.
                  
               
                     (6)
                  
                  
                     U tu bi svrhu trebalo uspostaviti mehanizam za operativnu koordinaciju vanjske dimenzije migracija (MOCADEM). Taj bi se mehanizam trebao temeljiti na aranžmanima predviđenima u Provedbenoj odluci Vijeća (EU) 2018/1993 (2) o aranžmanima EU-a za integrirani politički odgovor na krizu. Međutim, on se razlikuje u svojoj svrsi, s obzirom na to da je novi mehanizam namijenjen rješavanju odnosa s trećim zemljama u području migracija,
                  
               DONIJELO JE OVU ODLUKU:
         
            Članak 1.
            Uspostava mehanizma operativne koordinacije
            
               1.   Ovom se Odlukom uspostavlja mehanizam operativne koordinacije za vanjsku dimenziju migracija (MOCADEM). MOCADEM omogućuje Uniji koordinaciju i pravodobnu reakciju na pitanja povezana s vanjskom dimenzijom migracija.
            
            
               2.   MOCADEM pruža Vijeću potrebnu fleksibilnost kako bi se osiguralo sažimanje informacija i smjernica koje predlažu različita pripremna tijela i različite stranke uključene u mehanizam. U okviru njega pripremaju se i predlažu operativna djelovanja u vezi sa sredstvima i polugama koje treba mobilizirati za provedbu ciljeva Unije za svaku dotičnu treću zemlju.
            
            
               3.   MOCADEM se nalazi pod vodstvom predsjedništva Vijeća, istodobno uzimajući u potpunosti u obzir nadležnosti Komisije i Visokog predstavnika Unije za vanjske poslove i sigurnosnu politiku (VP).
            
            
               4.   MOCADEM-om se ne zamjenjuju niti udvostručuju postojeći mehanizmi ili aranžmani Unije.
            
         
         
            Članak 2.
            Definicije
            Za potrebe ove Odluke „operativno djelovanje” znači svako djelovanje čija bi provedba mogla doprinijeti ostvarenju ciljeva Unije u njezinim odnosima s trećom zemljom u području migracija, uključujući:
            
                        —
                     
                     
                        politički ili diplomatski pristup;
                     
                  
                        —
                     
                     
                        djelovanje kojim se podupire dotična treća zemlja, među ostalim u području izgradnje kapaciteta ili razvojne suradnje;
                     
                  
                        —
                     
                     
                        mobilizaciju bilo koje dostupne poluge, primjerice financijske potpore, ili instrumenata vizne politike ili bilo koje druge politike; i
                     
                  
                        —
                     
                     
                        razvoj ciljanih komunikacijskih strategija.
                     
                  
         
            Članak 3.
            Funkcioniranje
            
               1.   Ako stanje odnosa između Europske unije i treće zemlje u pogledu migracija ima takav učinak da zahtijeva koordinaciju i pravodobni odgovor Unije, predsjedništvo može, uz potporu i savjet Glavnog tajništva Vijeća, sazvati okrugli stol MOCADEM-a.
            
            
               2.   Cilj je okruglog stola MOCADEM-a sažeti informacije i prijedloge politika koje su dostavila različita pripremna tijela Vijeća te druge pozvane stranke. Posebno se temelji na radnim sažecima koje je sastavila Radna skupina Vijeća za vanjske aspekte azila i migracija i relevantnom radu koji su obavile druge radne skupine Vijeća (kao što su Radna skupina za vize, Radna skupina za integraciju, migracije i protjerivanje, Radna skupina za razvojnu suradnju i međunarodna partnerstva ili geografske radne skupine). U okviru njega pripremaju se operativna djelovanja koja treba predložiti Odboru stalnih predstavnika (Coreper) i koja se odnose na sva područja relevantna za odnose između Europske unije i dotične treće zemlje u području migracija.
            
            
               3.   O sastavu okruglih stolova MOCADEM-a odlučuje predsjedništvo. Službe Komisije i Europska služba za vanjsko djelovanje (ESVD) pozivaju se da sudjeluju i pruže sažete informacije u vezi sa svim svojim područjima nadležnosti. Zainteresirane države članice pozivaju se na sudjelovanje. Na sudjelovanje se, prema potrebi, pozivaju i relevantna tijela, uredi ili agencije Unije, drugi relevantni dionici i stručnjaci u određenim područjima.
            
            
               4.   Razina zastupljenosti svake pozvane institucije, tijela, ureda, agencije ili druge stranke primjerena je operativnom cilju i cilju donošenja odluka okruglog stola.
            
         
         
            Članak 4.
            Uloga Corepera
            Kako bi se osigurala koherentnost politika i djelovanja koje provodi Unija, Coreper osigurava strateško usmjeravanje rada MOCADEM-a, koji redovito izvješćuje Coreper, te Coreper ujedno osigurava politički nadzor nad provedbom aranžmanâ.
         
         
            Članak 5.
            Resursi
            
               1.   MOCADEM se može osloniti na izvješća koja je izradio kapacitet za potporu integriranog osvješćivanja situacije i analize (ISAA) uspostavljen u okviru Provedbene odluke (EU) 2018/1993.
            
            
               2.   Kapacitet za potporu ISAA-e omogućuje:
               
                           (a)
                        
                        
                           prikupljanje i širenje informacija o stanju, analiza koje provode Unija i države članice, odluka koje su donijeli ili trebaju donijeti i mjera koje su poduzeli ili trebaju poduzeti relevantni dionici te zahtjevâ u pogledu koordinacije;
                        
                     
                           (b)
                        
                        
                           obradu informacija iz točke (a) i pružanje pregleda stanja; i
                        
                     
                           (c)
                        
                        
                           izradu integrirane analize, među ostalim o mogućem razvoju i posljedicama stanja.
                        
                     
            
               3.   ISAA-u razvijaju službe Komisije i ESVD, u okviru svojih uloga i odgovornosti te u okviru svojih postojećih sredstava i sposobnosti. ISAA se temelji i na analizama koje pružaju države članice te tijela, uredi i agencije Unije.
            
         
         
            Članak 6.
            Preispitivanje
            Coreper najkasnije 13. siječnja 2023. preispituje provedbu MOCADEM-a, na temelju izvješća koje nakon savjetovanja s Komisijom i VP-om podnosi predsjedništvo. Coreper prema potrebi Vijeću predlaže moguće izmjene ove Odluke.
         
         
            Članak 7.
            Stupanje na snagu
            Ova Odluka stupa na snagu na dan donošenja.
         
         
            Sastavljeno u Bruxellesu 12. siječnja 2022.
            
               
                  Za Vijeće
               
               
                  Predsjednik
               
               J.-Y. LE DRIAN
            
         
         
            (1)  SL L 192, 1.7.2014., str. 53.
         
         
            (2)  Provedbena odluka Vijeća (EU) 2018/1993 od 11. prosinca 2018. o aranžmanima EU-a za integrirani politički odgovor na krizu (SL L 320, 17.12.2018., str. 28.).